***Rasprave: Časopis Instituta za hrvatski jezik i jezikoslovlje***

**Upute suradnicima**

*Rasprave: Časopis Instituta za hrvatski jezik i jezikoslovlje* objavljuju radove iz jezikoslovne kroatistike, slavistike i opće lingvistike na hrvatskome, engleskome, njemačkome, talijanskome i španjolskome jeziku te na svim slavenskim jezicima. Ne prihvaćaju se već objavljeni radovi ili radovi istodobno ponuđeni kojemu drugom časopisu.

Rukopise je potrebno poslati u formatu *\**.*doc* (odnosno *\**.*docx*) i u formatu *\**.*pdf* (s uklonjenim podatcima o autoru). Radovi, uključujući sažetke, bilješke, literaturu i grafičke priloge trebaju biti opsegado 16 kartica teksta, a iznimno, ako to tema zahtijeva, Uredništvo može odobriti veći opseg rada.

Tekstovi trebaju biti napisani fontom Times New Roman, veličine 12, s proredom 1,5. Ako je upotrijebljen koji poseban font, potrebno ga je priložiti u privitku e-poruke. U dijalektološkim radovima primjere treba urediti rabeći font ZRCola. Slikovne priloge potrebno je dostaviti odvojeno od teksta u digitalnome formatu.

Podatci o autoru (ime i prezime, ustanova, adresa ustanove, e-adresa) navode se u zaglavlju članka u lijevome gornjem kutu. Ispod zaglavlja treba priložiti kraći nacrtak na hrvatskome jeziku, a na kraju teksta, nakon navedene literature, potrebno je priložiti sažetak na stranome jeziku te ključne riječi (do 6 riječi) na hrvatskome i stranome jeziku. Ako je članak pisan na stranome jeziku, sažetak mora biti na hrvatskome.

Popis literature treba biti usklađen s *Hrvatskim pravopisom* Instituta za hrvatski jezik i jezikoslovlje (Zagreb, 2013. ili pravopis.hr), prema uputama u poglavljima Bibliografske jedinice i Navođenje u tekstu (str. 115–117 u tiskanome izdanju ili pravopis.hr/pravilo/bibliografske-jedinice/87/ te pravopis.hr/pravilo/navodjenje-u-tekstu/88/).

Molimo suradnike da za citiranje u članku rabe isključivo navodnike „…”, npr. „Citat.”, a za označivanje značenja polunavodnike, npr. ‘značenje’.

Rukopis članka recenziraju dva recenzenta, a recenzija je obostrano anonimna. U slučaju neslaganja recenzenata o kategoriji rada, odluku donosi Uredništvo časopisa i glavni urednik časopisa ili se članak šalje na treću recenziju.

Autori snose punu odgovornost za svaki slučaj plagiranja i samoplagiranja, bez obzira na to je li otkriven tijekom recenzijskoga postupka ili nakon objave rada u časopisu.

Časopis *Rasprave* nositelj je prava nad svim u njemu objavljenim radovima. Autor zadržava pravo ponovnoga objavljivanja priloga u drugome djelu kojemu je autor, primjerice u obliku poglavlja u vlastitoj knjizi. Međutim, u slučaju objavljivanja u drugoj publikaciji, potrebno je navesti da je rad izvorno objavljen u časopisu *Rasprave.*

Rukopisi se šalju običnom ili elektroničkom poštom na adresu Uredništva:

*Rasprave: Časopis Instituta za hrvatski jezik i jezikoslovlje*

Institut za hrvatski jezik i jezikoslovlje

Ulica Republike Austrije 16

10000 Zagreb

e-adresa: rasprave@ihjj.hr